ddrg/super_eurlex huggingface dataset:
3.4

EU:n tavoitetta varmistaa 5G-palvelu kaikkien jäsenvaltioiden kaikilla kaupunkialueilla ja keskeisillä liikenneväylillä vuoteen 2025 mennessä on vaikea saavuttaa. ETSK kiinnittää huomiota siihen, että on hyvin riskialtista ilmoittaa kunnianhimoisten tavoitteiden saavuttamisesta tiukoilla määräajoilla. Analysoitaessa seuraavan sukupolven liityntäverkkojen (Next Generation Network) täytäntöönpanoa ja toimia digitaalisen kuilun kaventamiseksi on käynyt ilmi, että valkoiset ja harmaat alueet, jotka on määritelty nopeita verkkoja koskevissa suuntaviivoissa, ovat edelleen laajoja. Laajakaistapalvelujen tarjontaa näillä alueilla ei ole onnistuttu varmistamaan ennakkosääntelyn avulla eikä kysynnän lisäämiseen tähtäävin toimenpitein.
3.10

Vain 6 prosenttia EU:n kehitysavusta on mennyt hauraille valtiolle, ja valtaosa siitä on suunnattu niihin kymmeneen maahan, joilla on runsaasti luonnonvaroja. Komitea toivoo EKKR:n tuottavan myönteisiä tuloksia myös etenkin niissä hauraissa valtioissa, joissa on sotilaallisia selkkauksia, talous on tuhoutunut ja valtiovalta on toimintakyvytön. Ehdotettu takuu voi näissä maissa auttaa yksityisiä sijoittajia selviytymään hankkeisiinsa liittyvistä suuremmista riskeistä. Lisäksi komitea vastustaa pyrkimyksiä määritellä enimmäisprosenttiosuus, jonka takuu voi kattaa, sillä se rajoittaisi takuun soveltamista hauraissa maissa tehtäviin investointeihin.
3.8

Samoin uusi osallisuutta edistävä talous, joka tuottaa sosiaalista yhteenkuuluvuutta on mahdollista vain, jos kaikilla kansalaisilla on digitaaliset taidot ja taloudellista osaamista voidakseen osallistua siihen ja toimiakseen siinä. Lisäksi julkisessa politiikassa on huolehdittava siitä, että henkilöillä, jotka ovat muita alttiimpia digitaalisen syrjäytymisen vaaralle, erityisesti vammaisilla, on täydet mahdollisuudet osallistua.
2.6

On aiheellista korostaa, että viimeksi mainittu on oleellinen ja se on viime kädessä edellytys kahdelle ensin mainitulle, sillä EU on suoraan kosketuksissa alueeseen vain kolmen jäsenvaltion kautta ja sen täytyy sovittaa toimintansa yhteen kolmen suurvallan – Yhdysvallat, Venäjä ja Kanada, joilla kaikilla on tärkeitä taloudellisia ja strategisia etuja arktisella alueella – kanssa. On huomionarvoista, että Aasian valtiot ja etenkin Kiina, Japani, Etelä-Korea ja Singapore ovat hyvin kiinnostuneita alueesta.
ETSK on kuitenkin aina korostanut, että tämän kanssa rinnakkain ja samanaikaisesti on oltava olemassa alue, joka jätetään itse- ja yhteissääntelylle. Komitea katsookin, että tämä on malliesimerkki siitä, mitä jotkut jo kutsuvat keskinäiseksi sääntelyksi (shared regulation), kuten on todennut äskettäin lontoolainen Royal Society for the encouragement of Arts, Manufactures and Commerce (RSA) tai Sharing Economy UK (SEUK) käytännesäännöistä laatimassaan mallissa (12).
3.3

Uudelle Euroopan raja- ja rannikkovartiostolle annetaan käyttöön 1 500 rajavartijasta ja asiantuntijasta koostuva valmiusryhmä, joka voidaan lähettää paikalle vähintään kolmessa päivässä, ja tekninen valmiuskalusto. Vartioston tehtävänä on seuranta ja valvonta, sillä on valtuudet puuttua tilanteisiin, se toteuttaa rannikkovalvontaa, sillä on valtuudet toimia kolmansissa maissa, se varmistaa korkean sisäisen turvallisuustason ja sen rooli palauttamisasioita koskevissa päätöksissä on aiempaa suurempi. Palauttamista varten myönnettävän vakiomuotoisen EU:n matkustusasiakirjan tarkoituksena on varmistaa, että kolmannet maat hyväksyvät palautettavat henkilöt yleisemmin.
1.2

EU:n energialähteiden, energiantoimittajien ja toimitusreittien monipuolistaminen on ulkoisen energiapolitiikan kannalta välttämätöntä. Kuten EU:n energiaunionia koskevassa strategiassa korostetaan, EU:n keskeisenä haasteena on se, että yli puolet kulutetusta energiasta on tuontienergiaa, jonka tuonti on varmistettava tiettyjen kauppaan liittyvien toimintalinjojen avulla.
1.6

Yhteiskunnallinen ja vuorovaikutukseen perustuva yrittäjyys on perustavan tärkeää sosiaalisen yhteenkuuluvuuden kannalta sekä sen takaamiseksi unionin kansalaisille, että talouskasvu tehostuu ja on varmemmalla pohjalla. ETSK voi tähän liittyen antaa panoksensa komission pohdintoihin, ja se on jo esittänyt ehdotuksen pysyvästä rakenteesta (1), jonka puitteissa asiaan liittyvistä näkökohdista voitaisiin keskustella tarkemmin.
2.3

Komissio katsoo, että voimassa olevaa kalastuslupia koskevaa asetusta on tarkistettava, jotta siihen voidaan sisällyttää asianmukaisella tavalla uudistetun YKP:n tavoitteet ja taata, että se on yhdenmukainen 29. syyskuuta 2008 laittoman, ilmoittamattoman ja sääntelemättömän kalastuksen (LIS-kalastuksen) ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 ja 20. marraskuuta 2009 yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 kanssa.
2.3

Syy komission ehdotukseen (6) on muuttoliikenteen huomattava kasvu keskisen ja itäisen Välimeren alueella. Frontexin mukaan keskisen ja itäisen Välimeren alueen reitit sekä Länsi-Balkanin reitti olivat 1. tammikuuta ja 30. elokuuta 2015 välisenä aikana pääasialliset EU:n rajan laittoman ylityksen paikat: niiden osuus oli 99 prosenttia kaikista EU:n rajan laittomista ylityksistä. Frontex on ilmoittanut myös, että Länsi-Balkanin reitillä on tapahtunut yli 30 prosenttia kaikista laittomista rajanylityksistä vuonna 2015. Tämä merkitsee noin 500 000 turvapaikanhakijan aaltoa, joka asettaa EU:n rajavaltiot valtavaan paineeseen (7). Suurin osa keskisen Välimeren reittiä saapuvista tulee Syyriasta ja Eritreasta, ja heistä yli 75 prosenttia saa Eurostatin tietojen mukaan myönteisen turvapaikkapäätöksen. Myös enemmistö itäisen Välimeren tai Länsi-Balkanin kautta saapuvista on lähtöisin Syyriasta tai Afganistanista. Tämä vastaa YK:n huume- ja rikosjärjestön antamaa tietoa, jonka mukaan yli 80 prosenttia tänä vuonna meritse Eurooppaan saapuneista on lähtöisin niistä kymmenestä maasta, joista tulee eniten turvapaikanhakijoita maailmassa (8).
4.6.9

Paikallisen tuotannon ja suoran markkinoille saattamisen lisääminen on ilahduttavaa myös siksi, että näin voidaan vähentää linjahäviöitä. Saksan liittotasavallan verkkovirasto on todennut asiasta näin (10): ”On selvää, että energiahuoltojärjestelmän siirtymä onnistuu parhaiten, kun kaikki asianomaiset tahot tekevät tiivistä yhteistyötä. – – Se, että mahdollisimman suuri osa energiasta käytetään sen tuottamispaikalla, on kannatettavaa. Tämä on itse asiassa ollut aina energiahuollon periaatteena, sillä näin voidaan minimoida linjahäviöt.”
2.1

Euroopan komissio esitteli 18. maaliskuuta 2015 kolme asiakirjaa (2), joiden tarkoituksena on panna täytäntöön veropetosten ja veronkierron torjunnan tehostamiseksi laadittuun toimintasuunnitelmaan (3) sisältyviä toimenpiteitä. Ensimmäinen asiakirja, COM(2015) 135 final, on ehdotus neuvoston direktiiviksi hallinnollisesta yhteistyöstä verotuksen alalla annetun direktiivin 2011/16/EU muuttamisesta. Toinen on tiedonanto COM(2015) 135 final, jossa esitellään verotuksen avoimuuden alalla saavutettua edistystä ja komission suunnittelemia toimenpiteitä sen parantamiseksi edelleen. Kolmas asiakirja, COM(2015) 129 final, on ehdotus neuvoston direktiiviksi direktiivin 2003/48/EY (direktiivi säästöjen tuottamien korkotulojen verotuksesta, nk. säästödirektiivi) kumoamisesta.
2.4

Euroopassa on syntymässä uusi yhteiskunnallinen maisema kriisin tuloksena ja siksi, että yhteiskuntamme kohtaa uusia, mutkikkaita haasteita. Kaivataan kiireesti sosiaalista innovointia, joka saa liikekannalle yhteiskunnan kaikki sektorit. Yhteisötalous on elintärkeä sektori, joka työllistää yli 14 miljoonaa ihmistä (6), ja se on keskeisessä asemassa, kun etsitään ratkaisuja esimerkiksi työpaikkojen luomiseksi ja sosiaalisen osallisuuden lisäämiseksi (7) ja edistetään samalla älykästä, kestävää ja osallistavaa kasvua. Monissa jäsenvaltioissa sektori on kuitenkin vielä alikehittynyt. Sen koko potentiaalin hyödyntämiseksi on kehitettävä suotuisa ekosysteemi, jossa räätälöidyn rahoituksen saaminen on keskeisessä osassa.
2.2

Asetuksesta (EY) N:o 726/2004 on nyt tarkoitus poistaa eläinlääkkeiden myyntilupien myöntämistä ja ylläpitämistä koskevat säännökset, jotka siirretään uuteen, eläinlääkkeitä koskevaan asetukseen. Uuden eläinlääkeasetuksen on tarkoitus kattaa kaikki eläinlääkkeiden myyntilupien myöntämismenettelyt unionissa – niin keskitetyllä kuin kansallisella tasolla.
4.5

Nykyisin Euroopassa on tietyillä alueilla metsävaroja enemmän kuin niillä on käyttöä. Biomassan kysyntä on EU:ssa kuitenkin kasvamassa. On edistettävä metsitystä, jotta voidaan varmistaa paikallisesti riittävä puun tarjonta energiantuotannon, puuteollisuuden ja yleensä biotalouden tarpeisiin. Se kannustaisi myös käyttämään jäämiä ja jätteitä eli muun muassa oksia, hakkuujätettä ja vähempiarvoista raakapuuta. On kuitenkin korostettava, että biomassan käyttöä on tehostettava asettamalla etusijalle korkealaatuisten tuotteiden tuotanto ja varmistamalla ehdot tällaisten tuotteiden käyttämiselle energiantuotannossa niiden elinkaaren lopulla.
2.2

Dataa tuotetaan ja kerätään yhä enemmän kaikilla elämänaloilla sähköisen veroilmoituksen kaltaisista hallinnollisista menettelyistä terveysdatan passiiviseen keräämiseen älykellon avulla. Niin kutsuttu massadata (big data), esimerkiksi julkisen liikennejärjestelmän käyttäjiä koskeva data, voi mullistaa tavan, jolla julkisia palveluita laaditaan ja suunnitellaan. Politiikka-aloitteet ja julkiset palvelut riippuvatkin yhä enemmän digitaalisista valmiuksista. Ajankohtainen esimerkki on ajoneuvovero Yhdistyneessä kuningaskunnassa: paperisen ajoneuvoveromerkin korvaaminen edellyttää vakuutusta, omistajuutta ja katsastusta koskevien tietokantojen yhteentoimivuutta (ks. yhteentoimivuuden englanninkielinen määritelmä osoitteesta http://www.ariadne.ac.uk/issue24/interoperability). Näin ajoneuvoveron maksamisesta on tehty kansalaisille helpompaa, ja samalla järjestelmän vaatimusten noudattaminen on tietojen mukaan parantunut. Lyhyesti sanottuna elämme digitaalisessa yhteiskunnassa, jossa on mahdollista parantaa merkittävästi valmiuksia tarjota digitaalipohjaisia yhteenliitettyjä palveluita. EU:lla on joukko ohjelmia sekä kattavampi Euroopan digitaalistrategia, jolla tuetaan digitaalitalouden ja -yhteiskunnan toteuttamista (ks. http://ec.europa.eu/digital-agenda).
5.1.2

ETSK ehdottaa, että asetukseen ehdotettavia muutoksia selvennetään seuraavien näkökohtien osalta: — Ensinnäkin ”kilpailija”-käsitettä on tarkasteltava kilpailunrajoituksia koskeviin toimenpiteisiin sovellettavan määritelmän perusteella maantieteellisesti määritellyillä markkinoilla. — Toiseksi on täsmennettävä ”vertikaalisesti yhteydessä oleva yritys” -käsitteen soveltamisessa huomioon otettavia muuttujia. On pohdittava raja-arvojen määrittämistä, koska yleisluonteinen ilmaus voi johtaa asetuksen edellyttämien ilmoitusten huomattavaan lisääntymiseen. — Kolmanneksi: millainen oikeudellinen luonne kilpailuyhteyksillä on oltava, jotta osuuksien hankkimista voidaan sanoa ”merkittäväksi”? — Viimeiseksi on pohdittava, pitääkö tehokkaan kilpailun olennaista estymistä koskevaan erittelyyn sisältyä myös talouden eri aloilla toimintaa kehittävien yritysryhmien kaikki toiminta.
3.2.2.2

Viime vuosina etenkin finanssikriisin ja valtionvelkakriisin johdosta ja Eurooppa 2020 -strategian mukaisesti EU:n oikeusasioiden politiikasta on niin ikään tullut väline, jolla pyritään tukemaan talouden elpymistä, kasvua ja rakenneuudistuksia. Komitea korostaa, että talouskasvu ei kuitenkaan voi itsessään olla oikeusasioiden politiikan tavoite. On vältettävä, että EU:n tulevassa oikeusasioiden politiikassa ei kaikissa tilanteissa aseteta etusijalle aloitteita, joilla pyritään pelkästään edistämään kaupankäyntiä tai jotka ovat ymmärrettävissä ainoastaan tämän tavoitteen valossa. Tällöin vaarana on, ettei (enää) oteta huomioon muita tekijöitä, jotka liittyvät yhtä lailla tai jopa enemmän vapauden, turvallisuuden ja oikeuden alueen toteutumiseen, kuten perusoikeuksien suojelu.
4.3

On kuitenkin korostettava, että se on kasvamassa. Maailmanlaajuisesti joukkorahoitus on kasvanut asteittain: vuonna 2009 sen arvo oli 530 miljoonaa Yhdysvaltain dollaria, ja vuonna 2013 sen arvioitiin olevan kokonaisuudessaan 5,1 miljardia Yhdysvaltain dollaria, eli vuotuinen kasvuaste on ollut 76 %. Maantieteellisesti katsoen markkinat ovat olleet suurimmat Pohjois-Amerikassa (pääosin Yhdysvalloissa), jonka osuus on 60 % kaikesta joukkorahoituksesta. Seuraavana on Eurooppa 36 %:n osuudella (13).
1.1

ETSK pitää asianmukaisina strategisia painopisteitä, joita Euroopan komissio ehdottaa tiedonannossaan korkea-asteen koulutuksen kansainvälistämisestä. Niitä ovat opiskelijoiden, opettajien ja tutkijoiden liikkuvuus sekä ”kotikansainvälistyminen”, mikä tarkoittaa globaaliin ulottuvuuteen liittyvien teemojen integroimista opetusohjelmiin. Komitea on yhtä mieltä myös siitä, että korkeakoulujen välisten kansainvälisten yhteistyöpuitteiden ja kumppanuuksien vahvistaminen on tärkeää nyt, kun kurssien ilmainen ja kattava tarjonta internetin kautta on vaikuttanut tiedon saatavuuteen merkittävästi.
4.6

On korostettava, että jäsenvaltioissa on voimassa erilaisia arvonlisäveron palauttamista koskevia oikeudellisia säännöksiä (määräaikoja, sääntöjä jne.), joita ehdotuksessa ei ole otettu riittävästi huomioon. Ehdotetussa direktiivissä ei myöskään huomioida riittävän selvästi sitä tosiseikkaa, että 1) jäsenvaltioilla on veroilmoituksen rakenteeseen liittyviä järjestelmiä riskien analysoimiseksi, verotarkastuksen kohteeksi joutuvien yritysten seulomiseksi ja veropetosten paljastamiseksi ja että 2) kansallisten veroilmoitusten rakenne on räätälöity maiden omiin tilanteisiin sopivaksi. ETSK kehottaa komissiota tekemään jäsenvaltioille ehdottoman selväksi, että niiden jokaisen tulee tehdä kaikki voitava kansallisten viranomaisten (tulliviranomaiset, tilastolaitokset jne.) välisen tiedonkeruun ja -vaihdon kehittämiseksi.
8.6

Ehdotetun kiinteän vuosimaksun vastineena on lääkeviraston nykyisin käytännössä vain osittainen toiminta, ja siksi kyseinen maksu ei ole vielä tällä hetkellä täysin perusteltu. Sen vuoksi komitea ehdottaa siksi, ettei kiinteää maksua peritä, ennen kuin mainitut toiminnot ovat saatavissa. Toimintojen saatavuuden ajankohta voidaan määritellä lääkeviraston hallintoneuvoston vahvistuksen perusteella asetuksen (EU) N:o 1235/2010 24 artiklan 2 kohdan kolmannen virkkeen mukaisesti. Mainitun artiklan mukaan "viraston hallintoneuvoston on lääketurvallisuuden riskinarviointikomitean suosituksen huomioon ottavan riippumattoman tarkastuskertomuksen perusteella vahvistettava ja ilmoitettava milloin Eudravigilance-tietokanta on täysin toimintakunnossa".
2.6

Euroopan unionilla on johtava rooli G20-maiden ja FSB:n kansainvälisissä pyrkimyksissä, ja rahoitusmarkkinoiden uudistuksia ja uusien valvontamekanismien luomista koskevaan etenemissuunnitelmaan sisältyvien sitoumusten täytäntöönpanossa on edistytty merkittävästi. Monia uudistuksia on jo sisällytetty lainsäädäntöön: yhtenä esimerkkinä OTC-johdannaisia koskevat säännökset.
1.6

Julkisten hankintojen markkinat ovat hajanaiset: ne käsittävät moninaisia ratkaisuja ja järjestelmäalustoja, joita ei yleensä ole suunniteltu yhteentoimiviksi. Strategisten suuntaviivojen puuttuminen tai jopa jäsenvaltioiden haluttomuus lyöttäytyä yhteen yleisesti saatavilla olevien ratkaisujen käyttöönottamiseksi vaikeuttaa kansallisten ja rajojen yli toimivien talouden toimijoiden osallistumista ja näin ollen vapaata kilpailua. Komission on toimittava standardoijan roolissaan yhdenmukaistamalla jo toteutetun työskentelyn pohjalta teknisiä vaatimuksia, joita on tuettu muun muassa PEPPOL-hankkeen (Pan-European Public Procurement Online) puitteissa ja joiden on katsottu olevan yleisesti kannatettavia. Yhdenmukaistaminen on merkittävä vaihe sellaisten markkinoiden demokratisoinnissa, joiden on tarkoitus olla avoimet ja helppopääsyiset julkisten varojen tehokkaan käytön mahdollistamiseksi.
1.6

ETSK on kuitenkin tyytyväinen siihen, että ehdotuksessa vahvistetaan teknologiariippumattomuuden periaate, joka on ratkaisevan tärkeä aidosti avoimen internetin kannalta. ETSK muistuttaa, että määrärahoja on käytettävä sellaisiin verkkoratkaisuihin, jotka ovat avoimia ja saatavilla kansalaisille ja yrityksille ilman syrjintää kohtuullisin kustannuksin.
1.1

ETSK suhtautuu myönteisesti oikea-aikaisesti tehtäviin ydinturvallisuusdirektiivin muutoksiin, jotka ovat seurausta Eurooppa-neuvoston komissiolle antamasta tehtävästä harkita ja ehdottaa tarpeellisia lainsäädäntömuutoksia Fukushiman onnettomuuden jälkeen. Sittemmin Euroopan ydinvoimalaitosten stressitesteissä on tunnistettu osa-alueita, joihin on kiinnitettävä huomiota. Ydinturvallisuus on EU:lle tärkeä rajatylittävä kysymys. Kansalaisten näkemyksillä tästä asiasta on huomattava vaikutus kansallisiin politiikkoihin. Kansalaiset odottavat oikeutetusti todistettavissa olevia tiukkoja standardeja ja johdonmukaisuutta.
4.1

Avaruusalalla eräät Euroopan valtiot ovat muodostaneet kaksi merkittävää järjestöä: ESA:n ja Eumetsatin. ESA, jonka vuosibudjetti on yli 4 miljardia euroa ja henkilöstövahvuus noin 2 250 työntekijää (vuonna 2011), on kehittänyt ja hallinnoinut useita merkittäviä ympäristösatelliitteja (ERS, Envisat, Cryosat, SMOS, GOCE, SWARM) sekä kehittänyt eurooppalaiset säätutkimussatelliitit Meteosatin, MSG:n (Meteosat Second Generation) ja Met-OP:n. ESA säilyttää ja jakaa myös tietoja lukuisista kolmansien osapuolten tutkimushankkeista (third party missions). Eumetsat on säätutkimussatelliittien hyödyntämiseen pyrkivä eurooppalainen järjestö, jonka vuosibudjetti on noin 300 miljoonaa euroa ja työntekijöiden määrä noin 280 (vuonna 2011). Se käsittelee ja jakaa erityisesti meteorologisia tietoja.
3.2

ETSK on tyytyväinen siihen, että komissio on antanut tämän eurooppalaisten työntekijöiden vapaan liikkuvuuden helpottamiseen tähtäävän direktiiviehdotuksen Euroopan kansalaisten teemavuonna. Henkilöiden vapaa liikkuvuus on yksi neljästä perusvapaudesta (muut ovat tavaroiden, pääomien ja palvelujen vapaa liikkuvuus), joille sisämarkkinat perustuvat. Se on vahvistettu perussopimuksessa, jossa EU:n kansalaisille taataan, että toiseen jäsenvaltioon työn vuoksi muuttavalla on oikeus olla kokematta syrjintää kansalaisuuden perusteella.
1.5

Euroopan talous- ja sosiaalikomitea on laatinut joukon lausuntoja kahden toisiaan täydentävän järjestelmän toteutuksesta. (1) Komitean lausunnoissa on nostettu esiin EU:n sitoumusten ja välineiden lisäarvo rajatylittävän liikkuvuuden kasvun tuomien haasteiden hallinnassa. EU:lla on keskeinen rooli ja vastuu jäsenvaltioiden välisessä koordinoinnissa. Liikkuvuuteen ja muuttoliikkeiden tuomiin viimeaikaisiin haasteisiin liittyen ETSK on korostanut suhteellisuutta ja tehokkuutta koskevien periaatteiden merkitystä. Komitea on myös todennut, että politiikkojen ja ohjelmien suunnittelussa ja täytäntöönpanossa on keskeisen tärkeää varmistaa perusoikeuksien suojelu.
3.8

Pilvipalvelujen kasvu synnyttää monia uusia riskejä, jotka on otettava huomioon kyberturvallisuudessa. Verkkorikollisten käytössä on nykyisin esimerkiksi valtava laskentateho suhteellisen alhaisin kustannuksin, ja tuhansien yritysten tiedot on nykyisin tallennettu keskitettyihin tietokantoihin, jotka ovat alttiita kohdennetuille hyökkäyksille. ETSK on suosittanut verkkojen sietokyvyn parantamista pilvipalvelujen yhteydessä (17).
4.1

Komitea on jo todennut aiemmassa lausunnossaan, että Euroopan ilmailualan kannalta erittäin tärkeitä seikkoja ovat — globaali ratkaisu päästökauppaan — mahdollisimman hyvin toimiva yhtenäinen eurooppalainen ilmatila — asianmukainen sääntely. ”Yhtenäisen eurooppalaisen ilmatilan luominen on oleellista myös EU:n ilmailualan kilpailukyvyn turvaamiseksi maailmanmarkkinoilla” (2), kun otetaan huomioon, että ilmailuala on merkittävä osa Euroopan taloutta. Matkustajia on vuosittain 748 miljoonaa, kuljetettujen tavaroiden määrä ylittää 11 miljoonaa tonnia, alan osuus bkt:stä on 359 miljardia euroa ja alan on työntekijöiden määrä on yli 5 miljoonaa.
4.2.1

Komission ehdottama asetusteksti poikkeaa merkittävästi Nagoyan pöytäkirjan 2 artiklan tekstistä. Komissio on jättänyt pois Nagoyan pöytäkirjan 2 artiklan c kohtaan sisältyvän tärkeän periaatteen, jonka mukaan "geenivarojen käyttö" kattaa CBD:n 2 artiklan määritelmän mukaisen biotekniikan soveltamisen. Tällä määritelmällä on valtava merkitys hyötyjen jakamisen yhteydessä. Lähes kaikissa tapauksissa, joissa tuotteita on kehitetty menestyksekkäästi geenivaroista (esimerkiksi lääketieteessä ja kosmetiikka-alalla) tuottoisan markkinoinnin kohteena eivät ole enää itse geenivarat vaan biotekniikan soveltamisen avulla kehitetyt uutteet tai ainesosat ("johdannaiset"). Tässä yhteydessä ehdotetun asetukseen määritelmiin on lisättävä myös Nagoyan pöytäkirjan 2 artiklan e kohdan mukainen käsite "johdannaiset".
4.5

Aikataulu ja toteuttaminen. Komitea on huolissaan siitä, että Euroopan parlamentin ja neuvoston käsiteltävänä olevan eurooppalaisten satelliittinavigointijärjestelmien toteuttamisesta ja käytöstä annettavan asetuksen, jolla on tarkoitus korvata asetus (EY) N:o 683/2008, hyväksyminen on viivästynyt, sillä se on tiiviissä yhteydessä tarkasteltavana olevaan komission ehdotukseen.
2.5

Lisäksi on sellaisia ”energiasaarekkeita”, joiden taustalla on lähinnä 1900-luvun historiaan liittyviä syitä. Pyreneiden niemimaa on energian suhteen edelleen saaren kaltainen, sillä Francon ja Salazarin hallinnot suosivat omavaraisuutta useimpien verkkojen – liikenteen ja etenkin rautateiden sekä sähköverkkojen – osalta ja yhteyksiä muualle, etenkin Eurooppaan Ranskan kautta, oli hyvin vähän. Tilannetta ei ole onnistuttu korjaamaan viimeksi kuluneiden kahdenkymmenen vuoden aikana, koska erilaiset hankkeet Pyreneiden vuoriston ylittävän verkon vahvistamiseksi ovat törmänneet monenlaiseen paikalliseen vastarintaan. Ongelma on ratkeamassa, sillä uusi tasavirtalinja mahdollistaa piakkoin yhteyksien lisäämisen Välimeren alueen lounaisosaan. Lähivuosina tulee kuitenkin harkita Ranskan ja Espanjan sähköverkkojen yhteenliitäntöjen vahvistamisen lisäksi (vuonna 2014 siirtokapasiteetti nousee 1 400 megawatista 2 800 megawattiin) varmasti myös muiden energiansiirtolinjojen rakentamista Pyreneiden niemimaan ja muun Euroopan välille. Tavoitetta, jonka mukaan vuoteen 2020 mennessä pyritään saamaan käyttöön 4 000 megawatin siirtokapasiteetti mm. rakentamalla Atlanttiin rajoittuvalle alueelle uusi sähköverkkojen yhteenliitäntä, on tuettava. Hanke on kirjattava Euroopan laajuisen infrastruktuuriverkon suuntaviivoja koskevan asetuksen yhteydessä vahvistettavaan yhteistä etua koskevien eurooppalaisten hankkeiden luetteloon.
2.2

Uudistuksen lähtökohtana on, että nykyisen politiikan on todettu olevan tuloksiltaan vaihtelevaa: — Nykyiset säännöt ovat vaikeaselkoiset ja hankalat soveltaa ja valvoa. Komissaari Joaquín Almunia totesi itse ETSK:ssa 23. helmikuuta 2012, että sovellettavana on 37 eri asiakirjaa (asetusta, tiedonantoa ja suuntaviivaa). — Ryhmäpoikkeusasetuksen piiriin kuuluvien toimenpiteiden toteuttamisen seurannasta saadut tulokset osoittavat kiistatta, että valtiontukisääntöjä ei noudateta asianmukaisesti. — Komissiolla ei ole sääntöjä, joiden nojalla voitaisiin asettaa selviä kantelujen käsittelyä koskevia painopisteitä. — Jäsenvaltioiden ja komission välinen tietojenvaihto ja yhteistyö ilmoitusmenettelyissä voisivat toimia nykyistä paremmin.
3.6

Yhteiset alv-säännöt hyväksyttiin vuonna 1977, ja yhtenäismarkkinoilla on nyt otettava huomioon lukuisia muutoksia, jotka ovat syntyneet ajan mittaan uusien liiketoimintakäytänteiden myötä. Tämän vuoksi on tärkeää, että alv-säännöt ajanmukaistetaan markkinatoimijoiden käytänteissä tapahtuneiden muutosten mukaisesti. Arvosetelit ja niiden verotustapa ovat yksi muutoksista, joita ei ole aiemmin ennakoitu ja joihin säännöt on nyt ulotettava.